Det var sunnmøringen, forretningsmannen og generalkonsulen Peter Mathias Røwde (1876–1955) som bygde gummivarefabrikken i Askim. Han grunnla allerede i 1900 engrosfirmaet Røwde & Co, som hadde agentur for utenlandske tekstiler og klær, samt kalosjer fra det svenske Gislaved. Røwde var imidlertid opptatt av at Norge skulle bli mer uavhengig av import, og i 1906 etablerte han Viking gummivarefabrikk i Heggedal i Asker. Fabrikken ble ødelagt av brann, og første verdenskrig forsinket planene om en ny fabrikk. Men 17. januar 1920 sto Askim gummivarefabrikk klar til bruk.